
ČLANICE SOS

Ljubljana, 10.3.2016 

Zadeva: ZDRAV ŽIVLJENJSKI SLOG – WELLNESS PROJEKT 2016

Dejstvo:
30 % športnikov specialne olimpijade ima prekomerno telesno težo ali so debeli (podatki Mednarodne specialne olimpijade).

»Welness projekt je bil s svojo zastavitvijo, ko smo se vključili tako spremljevalci kot športniki, nekaj, s čimer se je meja, ki je zgolj meja v naših glavah, zabrisala. Spoznanje, da vsi želimo kvalitetnejše življenje in vsi moramo, če želimo spremembi dopustiti prosto pot, začeti predvsem pri sebi. In to nam je ta projekt  tudi omogočal: posredno informiranje o tem, kaj je OK in kaj ne; iskanje pozitivnega in učenje o tem, kako nadomestiti »ne OK stvari« pri sebi z OK. Kar omogoča prostor za spoznanje, da sem jaz OK in ti si OK. Vsak pač v svoji specialnosti. To je inkluzija.«
					(sodelujoči trener v Wellness projektu SOS 2015) 

V Specialni olimpiadi Slovenije smo za letošnje leto ponovno pridobili mednarodna sredstva, s pomočjo katerih bomo lahko nadaljevali wellness projekt »Zdrav življenjski slog«, v katerega je bilo v lanskem letu vključenih 18 lokalnih programov s 83 športniki in 33 trenerji. Projekt je njihova življenja dodatno obogatil s spoznanji o zdravi prehrani in pomenu gibanja ter tako pomembno pridal ne samo k športnemu rezultatu, pač pa tudi k večji kakovosti bivanja na sploh. Ob samem projektu smo s posameznimi predavanji ozaveščali tudi starše športnikov oziroma celotne kolektive lokalnih programov. 

Nekaj lanskih zgodb o uspehu iz prvega dela 
http://www.specialna-olimpiada.si/si/aktualno/1678/objava.html 
in drugega dela http://www.specialna-olimpiada.si/si/aktualno/1756/objava.html.

»Zdaj lahko spet treniram skupaj z aktivnimi športniki, kar že dolgo nisem, saj nisem zmogel preteči 5 ali 8 km. Jem zdravo hrano, kosmiče, solate, sadje, pijem veliko vode. Kupil sem si svojo steklenico. Poskušam se odpovedati sladkorju. Velikokrat mi uspe. Zdaj se bolje počutim. Ni utrujenosti, več se lahko gibam, bolje spim, ni me več toliko strah, lažje prenesem poraze in nisem več tolikokrat jezen. Zdaj spet rad hodim na planinske izlete. Želim si še malo shujšati, da bo mama vesela . Nekateri učitelji in medicinske sestre so opazili, da sem bolj miren in da sem shujšal. Tega sem pa res vesel. Komaj čakam, da gremo z našo ekipo spet v fitnes. Lastnik je res kul, pa vsi, ki tam trenirajo, so nas veseli.« 
					(sodelujoči športnik v Wellness projektu SOS 2015)




POTEK PROJEKTA:
Projekt bo tudi letos obsegal 6-mesečni (2x3 mesece) program športne vadbe, predvsem pa izobraževanja na temo zdrave prehrane. 
Trajal bo od 23.3. – 15.6. ter od 7.9.-7.12. V posameznem ciklusu bo lahko sodelovalo 40 športnikov in 16 trenerjev. Posamezna članica lahko prijavi kvoto 5+2 ali 3+1. Trenerji so v tem primeru enakovreden partner, ki prav tako gredo skozi celoten ciklus vadbe, delavnic o zdravi prehrani in merjenj (več o tem v nadaljevanju). Zaželeno je, da k izvajanju projekta prijavite tekmovalce in trenerje, ki želijo/želite aktivno izboljšati svoj življenjski slog.

VSEBINSKA ZASNOVA:
Vezano na uvodno misel tega dopisa se kaže vedno večja potreba po informiranju o zdravem življenjskem slogu med populacijo oseb z motnjami. Zato smo pripravili projekt, ki bo obsegal:
· uvodno srečanje vseh udeležencev (tekmovalcev, trenerjev, izvajalcev) v Thermani Laško. Uvodno srečanje bo služilo predstavitvi projekta ter začetnemu merjenju vseh udeležencev – telesna višina, teža, odstotek maščobe v telesu, visceralne maščobe, teža mišic in kosti in odstotek vode v telesu. Ob tem bo potekala uvodna delavnica o zdravi prehrani, predstavljen bo potek projekta v naslednjih treh mesecih, vključena bo krajša vadba (45 minut), zdravo kosilo in 3-urna karta za kopanje. 

· 3-mesečna vadba 1x tedensko v športnih centrih (fitnes, skupinska vadba …) v vaši bližini. Namen je, da se naši tekmovalci vključijo v širše okolje in da se pri tem projektu ne poslužujete kapacitet znotraj šol, zavodov in centrov. Za sodelovanje v športnih centrih se dogovorimo skupaj z vašo pomočjo.Naloga trenerjev je, da zagotovijo udeležbo tekmovalcev na omenjeni vadbi. 

· 3-mesečno zapisovanje dnevnika prehrane in vadbe.

· mesečna srečanja (ob koncu meseca) v Thermani Laško. Srečanja bodo podobna, kakor uvodno, saj bomo vse udeleženci izmerili – pri čemer gre 
seveda v prvi vrsti za spremljanje napredka posameznika, hkrati pa podatke potrebujemo kot prilogo k dokazilom o izvedbi projekta. Pripravili bomo delavnice na temo zdrave prehrane. Vsak mesec bo eden izmed programov skupaj s tekmovalci pripravil kratko predstavitev na posamezno temo, da bomo aktivno vključili tudi tekmovalce. Spet bo zdravemu kosilu sledilo 3-urno kopanje.

· zaključno srečanje ob koncu projekta bo služilo končni oceni uspešnosti – končno merjenje. Sklepna delavnica o zdravi prehrani bo skušala dati potrebne smernice za ohranjanje zdravega življenjskega sloga tudi v prihodnje. Ob koncu bi povabili tudi starše, da se skupaj poveselimo skupnih uspehov. Najuspešnejši tekmovalec in trener (tisti, ki bo v tem času izgubil največ kilogramov ali pridobil največ mišične mase) bo posebej nagrajen. 


STROŠKI:
Stroške za vse omenjene aktivnosti bo pokrila SOS, vi morate le pokriti stroške za udeležbo na mesečnih srečanjih ter prevoza na tedenske ure vadbe. SOS bo prispevala na športnika oziroma na trenerja 3,5 EUR za eno vadbeno enoto tedensko (skupno projekt obsega 12 tednov). Tekmovalci seveda potrebujejo tudi ustrezno športno opremo za vadbo. Vsakega tekmovalca in trenerja bomo opremili s specialno športno majico.  

KDO SE LAHKO PRIJAVI?
Prijavite tekmovalce, za katere menite, da so dovolj motivirani za sodelovanje v takem projektu, hkrati pa vsebino, ki jo bomo predstavili, najbolj potrebujejo. Prijavite lahko 5 tekmovalcev in 2 trenerja ali 3 tekmovalce in 1 trenerja. V kolikor bo prijav več, kakor je mest v posameznem ciklusu, bomo sodelujoče izžrebali. Prednost pri izboru bodo imeli lokalni programi, ki še niso sodelovali v wellness programu, prijavijo pa se lahko tudi lokalni programi, ki so v wellness programu že sodelovali v letu 2015 (vendar z novimi tekmovalci; trenerski kader lahko ostaja enak). 

V prijavi pri vsakem udeležencu opredelite, kaj bi bil njegov največji izziv znotraj 3-mesečnega vadbeno-prehranskega programa. 

Prijave sprejemamo na priloženem obrazcu do petka, 18. marca. 
Uvodni sestanek za prvi ciklus bo v Thermani Laško v sredo, 23. marca 2015, med 9. in 16. uro. Dodatna srečanja v Thermani (2 mesečni in zaključno) bodo v prvem ciklusu še: 20.4., 18.5. in 15.6. ter za drugi ciklus: 7.9., 5.10., 9.11. in 7.12.

Za vsa dodatna pojasnila smo vam na voljo. 

Pozdravi zdrav življenjski slog tudi ti,

Urška Kustura
izvršna sekretarka
SO Slovenija

